A Tanács 602/2004/EK rendelete
(2004. március 22.)
a 850/98/EK rendeletnek a Skóciától északnyugatra található mélytengeri korallzátonyoknak a vonóhálóval végzett halászat hatásaitól való védelme tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére [1],
mivel:
(1) A halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendelet [2] előírja, hogy a közös halászati politikának elővigyázatos megközelítést kell alkalmaznia, ha abból a célból tesz intézkedéseket, hogy a lehető legkisebbre csökkentse a halászat hatását a tengeri ökológiai rendszerekre.
(2) A halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendelet [3] korlátozásokat állapít meg a vontatott fenékhálók használatára.
(3) A legújabb tudományos jelentések szerint - és különösen a Nemzetközi Tengerkutatási Tanács jelentései értelmében - a Skóciától északnyugatra található, az Egyesült Királyság joghatósága alá tartozó területen mélytengerikorallzátony-telepeket (Lophelia pertusa) találtak és térképeztek fel részletesen. E Darwin Mounds néven ismert telepek állapota jónak tűnik, de láthatóak a fenékvonóhálóval folytatott halászat által okozott sérülések nyomai.
(4) A tudományos jelentések szerint ezek a koralltelepek olyan élőhelyeket alkotnak, ahol fontos és rendkívül sokféle biológiai közösség él. Számos fórumon elismerték azt a tényt, hogy ezek az élőhelyek kiemelt védelemre szorulnak. Az északkelet-atlanti tengeri környezet védelméről szóló egyezmény (OSPAR-egyezmény) a közelmúltban felvette a mélytengeri korallzátonyokat a veszélyeztetett élőhelyek jegyzékébe.
(5) A természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelv [4] a közösségi jelentőségű természetes élőhelyek közé sorolja a korallzátonyokat, amelyek védelméhez különleges természetmegőrzési területeket kell kijelölni. Az Egyesült Királyság hivatalosan is kifejezte azt a szándékát, hogy a Darwin Moundst különleges természetmegőrzési területté nyilvánítsa abból a célból, hogy az említett irányelvben előírt kötelezettségei teljesítésével megóvja ezt az ilyen típusú élőhelyet.
(6) A tudományos bizonyítékok szerint a fenéken húzott vonóháló által a korallokban okozott kár helyreállítása vagy lehetetlen, vagy nagyon nehéz és hosszadalmas. Ezért célszerű megtiltani a fenékvonóhálók és más hasonló halászfelszerelések használatát a Darwin Moundst környező területeken.
(7) A 850/98/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 850/98/EK rendelet 30. cikke a következő (4) bekezdéssel egészül ki:
"(4) A következő koordináták összekötésével húzott vonal által határolt területen tilos a hajók számára a fenékvonóhálók vagy az olyan, hasonló vontatott hálók használata, amelyek alkalmazásuk közben érintik a tengerfeneket:
é. sz. 59°54′ | ny. h. 6°55′ |
é. sz. 59°47′ | ny. h. 6°47′ |
é. sz. 59°37′ | ny. h. 6°47′ |
é. sz. 59°37′ | ny. h. 7°39′ |
é. sz. 59°45′ | ny. h. 7°39′ |
é. sz. 59°54′ | ny. h. 7°25′" |
2. cikk
Ez a rendelet 2004. augusztus 23-án lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. március 22-én.